
PORTRETE 


Martian Negrea 
130 de ani de la nastere 


Veturia Dimoftache 


Prin muzica sa inspirată, plină de nobleţe, de graţie si lumină, 
prin discipolii eminenti pe care i-a format, prin modul exemplar în care a 
slujit muzica, artă pe care Schopenhauer ori Bergson o considerau 
esenţa lumii, Martian Negrea reprezintă în chip strălucit spiritualitatea 
românească. 

S-a născut la 29 ianuarie 1893 la Vorumloc, azi Valea Viilor, un 
sat transilvan de mare frumuseţe, cu coline, grădini întinse, podgorii, 
case cu porţi înalte până la streaşină, 
cu vechea biserică-cetate în stil gotic, şi 
alte două biserici româneşti, ortodoxă 
şi greco-catolică şi, nu în ultimul rând, 
cu oameni vrednici, cu adâncă credinţă 
în Dumnezeu. Asemeni altor mari 
creatori români cum sunt Lucian Blaga, 
Liviu Rebreanu, Sabin Drăgoi, Martian 
Negrea a rămas, toată viaţa, ataşat de 
satul natal. Satele noastre, aşezate în 
preajma bisericii din care iradiaza 
Dumnezeu, sunt răspândite pe tot 
întinsul ţării. Bogăția şi frumuseţea 
creaţiei populare în poezie, cântec, 
dans, în credinţe, alcătuiesc temelia pe 
care autorul Pdstoritei şi-a construit 
opera sa, folclorul românesc fiind 
determinantă de stil şi „limba 

maternă” a compozitorului, spre a-l cita pe Bela Bartok. 

Martian Negrea a urmat Şcoala primară maghiară la Medias, 
Liceul maghiar din Dumbrăveni şi Seminarul Andreian din Sibiu, unde-l 
are profesor pe Timotei Popovici. Ca elev al Seminarului Andreian, Secţia 
Pedagogică, studiază vioara cu Franz Ziska, prim violonist al Capelei 
oraşului Sibiu şi începe să scrie, fără nici o îndrumare, primele sale 
compoziţii. 

Izbucnirea primului război mondial îl obligă să-şi facă datoria de 
ostaş al împăratului. Este trimis pe front şi după patru ani grei de război, 
multi în linia întâi, trăieşte, alături de generaţia eroică a transeelor — 
Camil Petrescu, Mihail Jora, Perpessicius, lon Jalea - şi împreună cu 
întreaga tara, vremurile înalţătoare şi glorioase ale României Mari şi 
moderne. 

În toamna anului 1918, Martian Negrea a plecat la studii la Viena. 
S-a înscris la Akademie fur Musik und darstellende Kunst, unde studiază 
cu marele profesor, bucovineanul Eusebie Mandicevski, prieten cu 
Brahms, Armonia, Contrapunctul şi fuga, cu Frantz Schmidt, Compoziţia, 
Dirijat de orchestră, cu Richard Strauss şi Frantz Schalk, Corul, cu Eugen 
Thomas, Pian, cu Joseph Saphier, Cântul, cu Witz Norvil, Estetica, cu Max 
Graf, fiind deci beneficiarul unei înalte şcoli muzicale. Deşi dorea să mai 
rămână la Viena spre a-şi continua şi perfecționa studiile, la chemarea 
poetului Octavian Goga, ministrul artelor şi cultelor în acea vreme, 
(„ţara are nevoie de specialişti care neîntârziat, să fie la datorie!”) s-a 
întors în ţară. În toamna anului 1921, a fost numit, prin concurs, 
profesor la Conservatorul de Muzică din Cluj unde, în lipsa profesorilor 
calificaţi, va preda Compoziţia, Armonia, Contrapunctul, Forme muzicale, 
Teoria instrumentelor şi va scrie primele cursuri şi tratate muzicale în 
limba română. 

Prima audiție a Suitei pentru pian, Impresii de la tard, op. 6 a 
surprins prin noutatea ei, publicul şi critica muzicală. lată ce nota Lucian 
Blaga în cronica sa publicată în ziarul Patria (3 dec. 1922): „Negrea are 
aici fineti pentru care urechile noastre nu sunt pregătite”. Noutatea 
acestei muzici, „fineţurile” ei încă neintelese, rezultă din întâlnirea a 
două lumi diferite, melodia românească, înfăţişată în trei ipostaze (citat, 
cântec popular stilizat şi invenţia temelor proprii în spiritul cântecului şi 
jocului popular) şi, muzica impresionistă, cu noi determinante stilistice: 
modalism, modulaţii surprinzătoare, noi structuri şi succesiuni de 
acorduri, sonorități transparente, atmosferă de pastel. În acelaşi univers 
de idei se înscriu cele Trei schițe româneşti, pentru pian, dintre care cea 

de a doua, Nocturna, o capodoperă, (preluată şi în Suita pentru clarinet 
şi pian) devine Ghețarul de la Scărișoara, cea de a treia parte a suitei 
pentru orchestră, Prin Munţii Apuseni, lucrare distinsă cu Premiul de 
stat, cântată şi admirată în sălile de concert din Europa şi America. 

Ataşamentul maestrului pentru muzica impresionistă este 
demonstrat, pe segmente mai mari sau mai restrânse, şi în alte 
compoziţii, cum sunt: Fantezia simfonică op. 5, distinsă cu Premiul 
national „George Enescu” pe anul 1922, liedul Martie sau piesa corală 
Păstoriţa, pe versuri de George Coşbuc; Menuetul de vară, pentru pian, 
Omagiu lui Claude Debussy, este în fapt un exerciţiu de admiraţie pentru 
autorul Preludiului la după amiaza unui faun. Menuetul de vară cu titlul 
simplu de Menuet, devine piesa numărul 1 din ciclul Patru piese pentru 
harpă, publicate la ESPLA în anul 1955. 

Tot în perioada şederii la Cluj (1921 — 1940) a compus opera 
Păcat boieresc, după nuvela cu acelaşi titlu a lui Mihail Sadoveanu, 
Rapsodia română pentru orchestră, distinsă cu Premiul | „George 
Enescu”, suita simfonică Poveşti din Grui op. 15, dirijată în primă audiție 
de George Enescu şi salutată de critica vremii ca un mare eveniment 
muzical, Psalmul 123, colinda-passacaglia Ferice de el, distinsă cu 
premiul Cremer, lucrare excepţională cvasi necunoscută, lieduri pentru 
voce şi pian pe versuri de Veronica Micle şi Lucian Blaga. 

Neamul românesc, spunea Mircea Eliade, s-a format între 
catastrofe istorice. Cu toate acestea, cultura românească a dat mult 
Europei, „acel orizont spiritual în care s-au mişcat Orpheu, Zamolxe, care 
mai târziu a creat spiritualitatea romano-bizantină sau misterele 
Mioriţei şi a Meşterului Manole”. O mare tragedie a istoriei noastre 
recente a fost Dictatul de la Viena, când România a fost silită să cedeze 
Ungariei hortiste aproape jumătate din suprafaţa Transilvaniei; românii 
au fost rapid evacuaţi, la fel şcolile, instituţiile de stat şi artistice. 
Martian Negrea, după refugiu, s-a transferat la Academia Regală de 
Muzică din Bucureşti (actuala Universitate Naţională de Muzică) unde a 
predat până în anul pensionării, 1963, disciplinele Armonie, Contrapunct 
şi ulterior Compoziţie. În cei peste patruzeci de ani de profesorat, la 
Conservatoarele din Cluj şi Bucureşti, a creat în jurul său, o excepţională 
şcoală muzicală, discipolii săi, Sigismund Toduta, Alexandru Paşcanu, 
Aurel Stroe, Liviu Glodeanu, Mihai Moldovan, Nicolae Brânduş, lon 
Baciu, Mircea Popa şi mulţi alţii, fiind ei înşişi nume ilustre ale muzicii 
româneşti şi nu numai. 

Între anii 1940 — 1966, compune Cvartetul de coarde in Mib 
major, distins cu Premiul de Stat, cântat la New-York şi Modena, suita 
simfonică Prin Munţii Apuseni cu celebra Tarantella din finalul acesteia, 
Simfonia primăverii, gândită în maniera Pastoralei lui Beethoven, 
Concertul pentru orchestră ce reprezintă unul din punctele cele mai 
avansate ale creaţiei sale în sfera modernismului muzical, lieduri, piese 
corale etc. 

Martian Negrea este întâiul muzician român care a compus 
lieduri pe versurile tânărului poet Lucian Blaga. Ambii creatori, ancorati 
în „aventura intelectuală” a secolului XX au cunoscut, încă din perioada 
studiilor la Viena, inovațiile artei noi germane. Temele primordiale din 
volumul de debut, Poemele luminii, natura, iubirea, exuberanta, sunt 
temele preferate ale maestrului, modernismul şi rafinamentul poeziei 
blagiene regăsindu-se în muzica modernă şi rafinată a lui Negrea. 
Poeziile pentru cele 10 Cântece pentru voce şi pian, editate în anul 1969 
(Editura muzicală, text bilingv), alese numai din Poemele luminii, au fost 
compuse în două etape, despărțite de multi ani, timp în care Lucian 
Blaga îşi încheiase opera poetică şi filozofică. Compuse între anii 1925 — 
1930, liedurile Melancolie şi Mugurii se plasează în sfera romantismului 
târziu, melodica dar mai ales armoniile probează opţiunea de stil, iar 
Stalactita, cea mai interesantă dintre ele, foarte apreciată de Constantin 
Brăiloiu, dezvoltă, ca în taoism, ritualul tăcerii. Liedurile Fiorul, Visătorul, 
Linişte, Sus, Stelelor, compuse în perioada 1965 — 1966 înscriu, în 
contextul creaţiei lui Negrea, o epocă net delimitată. În cuprinsul lor se 
regăsesc inovațiile artei expresioniste, extrase din poezia întâiului poet 
român expresionist, Lucian Blaga. 

Recviemul Parastas, pentru solişti, cor şi orchestră, este „opera 
vieţii”, o creaţie monumentală, o capodoperă, la care a lucrat, cu 
intermitențe, două decenii. Scris cu adâncă smerenie, Recviemul 
Parastas este închinat eroilor stiuti şi nestiuti ai neamuui românesc; 
cinstirea şi plângerea morţilor fiind la români, ca şi la alte popoare 
luminate, un act tradiţional şi obligatoriu de bună cuviinţă, spunea 
Constantin Brăiloiu. În ciuda strădaniilor autorului, Recviemul nu s-a 
cântat în timpul vieţii sale, Dumnezeu fiind alungat din viaţa noastră de 
regimul comunist. 

Închei prin a aminti crezul artistic al maestrului, spus cu cuvinte 
simple: „Pentru mine, confruntarea cu marele public înseamnă 
confruntarea cu ideile mele, cu inspiraţia mea, înseamnă bucuria mea. 

Eu vin in fata acestui public, cu inima deschisa, cu dorinta fierbinte ca 
muzica mea sa fie inteleasa” si iubita, am adauga noi. 

Lui Martian Negrea, compozitor, muzicolog, profesor, dirijor, 
clasic al culturii noastre, la 130 de ani de la nastere si 50 de ani de la 
plecarea intr-o alta lume, i se cuvine o aducere aminte, o reverenta, un 
omagiu. 


SUMMARY 


Veturia Dimoftache 


Martian Negrea 
130 years since birth 


Martian Negrea, composer, musicologist, teacher, conductor, classic of 
our culture, 130 years after his birth and 50 years after his departure to 
another world, deserves a remembrance, a reverence, a tribute. 
Through his inspired music, full of nobility, grace and light, through the 
eminent disciples he trained, through the exemplary way in which he 
served music, an art that Schopenhauer or Bergson considered the 
essence of the world, Martian Negrea brilliantly represents Romanian 
spirituality. The master's artistic credo was: "For me, confronting the 
great public means confronting my ideas, my inspiration, it means my 
joy. | come before the audience with an open heart, with a burning 
desire for my music to be understood." 

